མི་དབང་བའི་འབྱུང་པོ་གདུག་པ་ཅན་དེ་དག་འདིར་མ་གནས་པར་གཞན་དུ་སོང་ཤིག །རྡོ་རྗེ་གསོར། དྲིལ་བུ་དྲག་ཏུ་དཀྲོལ། ཁཎྜ་རོ་ཧཱི་བརྗོད་ཅིང་གཏོར་མ་གཙང་སར་དོར། ཡང་གནས་དང་མཆོད་པའི་ཡོ་བྱད་རྣམས་ལ་བསང་སྦྱང་གོང་བཞིན་བྱས་ལ། སྟོང་པའི་ངང་ལས་གནས་ཁང་བྷྲཱུྃ་ལས་རིན་པོ་ཆེ་སྣ་ཚོགས་ལས་གྲུབ་པའི་ཐར་པ་ཆེན་པོའི་གཞལ་ཡས་ཁང་པ་གྲུ་བཞི་པ་སྒོ་བཞི་པ་རྟ་བབས་བཞིས་མཛེས་ཤིང་རྒྱན་ཐམས་ཅད་ཀྱིས་བརྒྱན་པ། མཚན་ཉིད་ཐམས་ཅད་ཡོངས་སུ་རྫོགས་པའི་ནང་དུ་ཨ་ལས་ཡེ་ཤེས་ཀྱི་ཀ་པཱ་ལ་ཡངས་ཤིང་རྒྱ་ཆེ་བའི་ནང་དུ་ཧཱུྃ་ཞུ་བ་ལས་བྱུང་བའི་མཆོད་ཡོན། ཞབས་བསིལ། མེ་ཏོག །བདུག་སྤོས། མར་མེ། དྲི་མཆོག །ཞལ་ཟས། རོལ་མོ་ལ་སོགས་པ་དངས་ཤིང་ཐོགས་པ་མེད་པ་བྱང་ཆུབ་སེམས་དཔའ་ཀུན་ཏུ་བཟང་པོའི་རྣམ་པར་ཐར་པ་ལས་བྱུང་བའི་མཆོད་པའི་སྤྲིན་གྱི་ཕུང་པོ་ལྟ་བུ་བསམ་གྱིས་མི་ཁྱབ་པ་ཞིག་དུས་འཁོར་བ་ཇི་སྲིད་མ་སྟོངས་ཀྱི་བར་དུ་རྒྱུན་མི་འཆད་པར་གྱུར། ཨོཾ་བཛྲ་ཨརྒྷཾ་ནས་ཤབྡའི་བར་ཕྱག་རྒྱ་དང་བཅས་པས་བྱིན་གྱིས་བརླབས་པའི་མཐར། དྷརྨཱ་ར་ཎི་རོལ་ཆེན་དང་བཅས་པ་ལན་གསུམ་གྱིས་བྱིན་དབབ་བོ། །དེ་ནས་མདུན་གྱི་ནམ་མཁར་སེང་གེས་བཏེག་པའི་རིན་པོ་ཆེའི་ཁྲིའི་སྟེང་དུ་བདེ་མཆོག་ལྷ་ལྔ་བཞུགས་པའི་རྒྱབ་ཁཎྜ་རོ་ཧཱིའི་མདུན་དུ་ཆོས་ཀྱི་པུསྟི་བྲག་རི་ལྟ་བུར་བརྩེགས་པར་མོས་ལ། དེའི་གཙོ་བོ་བླ་མ་དང་སངས་རྒྱས། ཆོས་པོ་ཏི། མཁའ་འགྲོ་མ་བཞི་དགེ་འདུན་དཀོན་མཆོག་ཏུ་མོས་པའི་དྲུང་དུ་རང་གཞན་ཐམས་ཅད་འཁོད་དེ་འཇིགས་དད་སྙིང་རྗེ་གསུམ་གྱིས་ཀུན་ནས་བསླངས་པས་བྱང་ཆུབ་མ་ཐོབ་བར་དུ་སྐྱབས་སུ་འགྲོ་བའི་བསམ་པས། བདག་དང་འགྲོ་བ་ཁམས་གསུམ་སོགས། སྐྱབས་འགྲོ་སྤྱི་འགྲེ་ལན་གང་མང་། བླ་མ་དང་དཀོན་མཆོག་རིན་པོ་ཆེ་སོགས་སྐྱབས་གསོལ་གྱི་ཚིག་བརྗོད་པས། འཁོར་འོད་དཀར་པོས་དཔྲལ་བར་ཐིམ། ཆོས་འོད་དམར་པོས་མགྲིན་པར་ཐིམ། གཙོ་བོ་འོད་སྔོན་པོས་སྙིང་གར་ཐིམ་པར་བསམ། སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་དཔལ་འཁོར་ལོ་བདེ་མཆོག་གི་བསྒོམ་བཟླས་ཉམས་སུ་བླང་བར་བགྱིའོ། །ལན་གསུམ། རྡོར་སེམས་བསྒོམ་བཟླས་མ་རྒྱུད་སྤྱི་འགྲེ་ལྟར་བྱས་ལ། བདུད་རྩི་རིལ་བུ་ཁར་མྱོང་བའམ། མེད་ན་འོག་ནས་འབྱུང་བ་ལྟར་ནང་མཆོད་བྱིན་གྱིས་བརླབས་པ་མྱངས་ལ། ཤྲཱི་ཧེ་རུ་ཀོ྅ཧཾ། ལན་གསུམ། ཤྲཱི་ནི་གཉིས་མེད་ཡེ་ཤེས་ཏེ། །ཧེ་ནི་རྒྱུ་སོགས་སྟོང་པ་ཉིད། །རུ་ནི་ཚོགས་དང་བྲལ་བ་སྟེ། །ཀ་ནི་གང་དུའང་མི་གནས་པའོ། །དོན་དེ་དང་ལྡན་པའི་བདག་ཉིད་འཁོར་ལོ་བདེ་མཆོག་སྐུ་མདོག་སྔོན་པོ་ཞལ་གཅིག་ཕྱག་གཉིས་ཀྱིས་རྡོ་རྗེ་དང་དྲིལ་བུ་འཛིན་པས་ཡུམ་ལ་འཁྱུད་པ། དེའི་པང་ན་ཡུམ་ཕག་མོ་སྐུ་མདོག་དམར་མོ་ཞལ་གཅིག་ཕྱག་གཉིས་ཀྱིས་གྲི་གུག་དང་ཐོད་པ་འཛིན་པས་ཡབ་ལ་འཁྱུད་པ། གཉིས་ཀའང་རུས་པའི་རྒྱན་གྱིས་བརྒྱན་པའི་སྐུ་ཅན་དུ་གྱུར། ཨོཾ་ཨ་ཨཱ། ཨི་ཨཱི། ཨུ་ཨཱུ། རྀ་རཱྀ། ལྀ་ལཱྀ། ཨེ་ཨཻ། ཨོ་ཨཽ། ཨཾ་ཨཿཧུྃ་ཧཱུྃ་ཕཊ། ཨོཾ་ཀ་ཁ་ག་གྷ་ང་། ཙ་ཚ་ཛ་ཛྷ་ཉ། ཊ་ཋ་ཌ་ཌྷ་ཎ། ཏ་ཐ་ད་དྷ་ན། པ་ཕ་བ་བྷ་མ། ཡ་ར་ལ་ཝ། ཤ་ཥ་ས་ཧ་ཀྵ་ཧུྃ་ཧཱུྃ་ཕཊ། ལན་གསུམ་བརྗོད། རང་གི་སྙིང་གར་ཟླ་བའི་དཀྱིལ་འཁོར་གྱི་སྟེང་དུ་ཧཱུྃ་ཡིག་སྔོན་པོ་དྲི་མ་མེད་པའི་འོད་ཟེར་ལྔ་འཕྲོ་བ། དེ་ལས་འོད་ཟེར་འཕྲོས། རང་གི་ལུས་ཀྱི་ནང་ཐམས་ཅད་གང་བས་ལུས་ངག་ཡིད་གསུམ་གྱི་སྡིག་སྒྲིབ་སྦྱངས། བ་སྤུའི་བུ་ག་ནས་ཕྱིར་འཕྲོས་པས་རང་བཞིན་གྱི་གནས་ནས་འཁོར་ལོ་བདེ་མཆོག་ལྷ་ལྔའི་དཀྱིལ་འཁོར་གྱི་གཙོ་བོའི་དབུ་ལ་བླ་མ་རྡོ་རྗེ་སེམས་དཔའི་ཚུལ་དུ་བཞུགས་པ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་ཨོཾ་བཛྲ་ས་མཱ་ཛཿ རྡོ་རྗེ་བསྡུ་བའི་ཕྱག་རྒྱས་སྤྱན་དྲང་། ཐལ་མོ་སྦྱར་ལ། ན་མོ་གུ་རུ་བྷྱཿ ན་མཿཤྲཱི་ཙཀྲ་སམྦ་ར་མཎྜལ་ས་པ་རི་ཝཱ་རེ་བྷྱཿ སྙིང་གའི་ཧཱུྃ་ཡིག་འོད་ཟེར་ལས་སྤྲུལ་པའི། །གཟུགས་སྒྲ་དྲི་རོ་རེག་བྱ་ཆོས་དབྱིངས་མ། །དཀར་སྔོ་སེར་དམར་ལྗང་གུ་དཀར་མོ་རྣམས། །ཞལ་གཅིག་ཕྱག་བཞིའི་དང་པོའི་ཕྱག་གཉིས་ཀྱིས། །མེ་ལོང་པི་ཝཾ་དྲི་བཟང་ཞལ་ཟས་དང་། །ན་བཟའ་ཆོས་འབྱུང་འཛིན་ཞིང་འོག་མ་གཉིས། །གཡས་པས་ཌ་མ་རུ་དང་གཡོན་པ་ཡིས། །ཐོད་པ་ཁ་ཊྭཱཾ་འཛིན་ཅིང་ལང་ཚོར་ལྡན། །རིན་ཆེན་རྒྱན་དང་དར་གྱི་ན་བཟས་བརྒྱན། །དཔག་མེད་རབ་བསྔགས་བརྗོད་ཅིང་མགོན་སོགས་མཆོད། །ཅེས་དང་། པད་སྐོར་སྔོན་དུ་འགྲོ་བས་སོ་སོའི་ཕྱག་རྒྱ་འོག་མཆོད་ཕྲེང་ནས་འབྱུང་བ་ལྟར་བཅས་ལ། ཨོཾ་སརྦ་ཏ་ཐཱ་ག་ཏ་ཤྲཱི་ཙཀྲ་སམྦ་ར་མཎྜ་ལ་ཙཀྲ་སརྦ་བཱི་ར་ཡོ་གི་ནཱི་ས་པ་རི་ཝཱ་ར་ཨ་དརྴ་བཛྲཱི་ནི་བཛྲ་པཱུ་ཛི་ཏེ་ཨཱཿཧཱུྃ། དེ་བཞིན་དུ་གོང་འོག་འདྲ་བ་ལས། ཝཱི་ནི་བཛྲཱི་ནི། གནྡྷེ་བཛྲཱི་ནི། ར་ས་བཛྲཱི་ནི། སྤརྴེ་བཛྲཱི་ནི། དྷརྨ་དྷཱ་ཏུ་བཛྲཱི་ནི་བཛྲ་པཱུ་ཛི་ཏེ་ཨཱཿཧཱུྃ། ཞེས་པས་ཕྱི་མཆོད་དང་། ཡང་། མཁའ་འགྲོ་མ་དང་ལཱ་མ་དུམ་སྐྱེས་མ། གཟུགས་ཅན་མ་རྣམས་སྔོ་ལྗང་དམར་སེར་མདོག །ཞལ་གཅིག་ཕྱག་བཞི་དང་པོའི་ཕྱག་གཉིས་ཀྱིས། །བདུད་རྩི་རྣམ་ལྔས་གང་བའི་ཐོད་པ་འཛིན། །འོག་མ་ཐོད་ཌར་ཐོད་པ་ཁ་ཊྭཱཾ་འཆང་། །རྒྱན་དང་ན་བཟས་སྤྲས་པ་དཔག་མེད་སྤྲོས། །དཀྱིལ་འཁོར་ལྷ་ཚོགས་ཟག་མེད་བདུད་རྩིས་མཆོད། །ཨོཾ་སརྦ་ནས། སརྦ་བཱི་ར་ཡོ་གི་ནཱི་ས་པ་རི་ཝཱ་ར་ཨོཾ་ཨཱཿཔཉྩ་ཨ་མྲྀ་ཏ་ཧཱུྃ། ཞེས་བརྗོད་ལ་མཐེབ་སྲིན་གྱིས་བདུད་རྩི་འབུལ་བ་ནི་ནང་མཆོད། ཡུམ་རྡོ་རྗེ་ཕག་མོ་དང་སྙོམས་པར་ཞུགས་པས་ཟག་པ་མེད་པའི་བདེ་བས་རྒྱུད་གང་། ཨོཾ་སརྦ་ཏ་ཐཱ་སོགས་ནས། ས་པ་རི་ཝཱ་ར་ཨོཾ་ཨཱཿབཛྲ་མ་ཧཱ་སུ་ཁ་ཧཱུྃ། ཞེས་དང་། པད་སྐོར་སྔོན་འགྲོའི་འཁྱུད་རྒྱ་བྱ་བ་ནི། གསང་མཆོད་དོ། །དེ་ནས་ཐལ་མོ་སྦྱར་ལ། དེང་ནས་བྱང་ཆུབ་སྙིང་པོར་མཆིས་བར་དུ། །རིན་ཆེན་དཀོན་མཆོག་གསུམ་ལ་བདག་སྐྱབས་མཆི། །སྔར་བྱས་སྡིག་པ་བཤགས་ཤིང་སླར་ཡང་སྡོམ། །འཁོར་དང་འདས་པའི་དགེ་ལ་རྗེས་ཡི་རང་། །ཆོས་འཁོར་བསྐོར་ཞིང་རྟག་པར་བཞུགས་གསོལ་འདེབས། །སེམས་ཅན་དོན་དུ་བྱང་ཆུབ་ཐོབ་བྱའི་ཕྱིར། །བསམ་སྦྱོར་ཕུན་ཚོགས་སྨོན་འཇུག་སེམས་གཉིས་བསྐྱེད། །དགེ་དེས་བདག་གཞན་ཧེ་རུ་ཀར་གྱུར་ཅིག །ལན་གསུམ་བརྗོད་པའི་རྗེས་སུ། ཨོཾ་བཛྲ་མུཿ ཚོགས་ཞིང་རྣམས་རང་བཞིན་གྱི་གནས་སུ་གཤེགས། སེམས་ཅན་ཐམས་ཅད་བདེ་བ་དང་སོགས་ཚད་མེད་བཞི་བསྒོམ། ཕྱི་ནང་གི་ཆོས་ཐམས་ཅད་རང་གི་སེམས་སུ་ཤེས་པར་བྱས་ཏེ། ཨོཾ་སྭ་བྷཱ་ཝ་ཤུདྡྷཿ་སརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ། སེམས་དེ་ཡང་རང་བཞིན་ཅི་ཡང་མ་གྲུབ་པའི་སྟོང་པ་ཉིད་དུ་གྱུར། ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། རང་གི་སྙིང་གའི་ཧཱུྃ་ལས་འོད་འཕྲོས་པས་སྣོད་ཐམས་ཅད་གཞལ་ཡས་ཁང་དང་། བཅུད་ཐམས་ཅད་ལྷ་ལྔའི་སྐུར་གྱུར་པ་ཚུར་འདུས་ནས་གཞལ་ཡས་ཁང་འཁོར་གྱི་ལྷ་རྣམས་ལ་ཐིམ། ལྷ་རྣམས་རང་ལ་ཐིམ། རང་ཐུགས་ཀའི་ཧཱུྃ་ལ་ཐིམ། ཞབས་ཀྱུ་ཁོག་པ་ལ། ཁོག་པ་མགོ་བོ་ལ། མགོ་བོ་ཟླ་ཚེས་ལ། ཟླ་ཚེས་ཐིག་ལེ་ལ། ཐིག་ལེ་ནཱ་ད་ལ། དེའང་མི་དམིགས་ཏེ་སྟོང་པར་གྱུར། སྟོང་པའི་ངང་ལས་ཨེ་ལས་ཆོས་ཀྱི་འབྱུང་གནས་གྲུ་གསུམ་པ་ཕྱི་དཀར་ལ་ནང་དམར་བ་གདེངས་ཀ་ཆེ་བ་གྱེན་དུ་བསྟན་པ་རྩ་བ་ཕྲ་བ་ཐུར་དུ་ཟུག་པའི་ནང་དུ་རང་ཧེ་རུ་ཀ་སྐུ་མདོག་ནག་པོ་ཞལ་གཅིག་ཕྱག་གཉིས་ཀྱིས་རྡོ་རྗེ་དང་དྲིལ་བུ་འཛིན་པ་རུས་པའི་རྒྱན་གྱིས་བརྒྱན་པའི་སྐུ་ཅན་དུ་གྱུར། ཤར་ནས་བརྩམས་ཏེ་ཕྱོགས་གཡོན་སྐོར་དང་། མེ་ནས་བརྩམས་ཏེ་མཚམས་གཡས་སྐོར་དུ་སྡིགས་མཛུབ་སེ་གོལ་དང་བཅས་པས། ཨོཾ་སུམྦྷ་ནི་སུམྦྷ་ཧུྂ་ཧཱུྃ་ཕཊ་། ཨོཾ་གྲྀཧྣ་གྲྀ་ཧྣ་ཧུྃ་ཧཱུྃ་ཕཊ། ཨོཾ་གྲྀཧྣ་པ་ཡ་གྲྀཧྣ་པ་ཡ་ཧུྃ་ཧཱུྃ་ཕཊ། ཨོཾ་ཨཱ་ན་ཡ་ཧོ་བྷ་ག་ཝཱན་བཛྲ་རཱ་ཛ་ཧུྃ་ཧཱུྃ་ཕཊ། ཚར་གཉིས་བརྗོད། ཕྱོགས་མཚམས་དེ་དག་ཏུ་སྔགས་ཀྱི་ཡིག་འབྲུ་ཁ་དོག་དམར་པོ་འབར་བ་དང་བཅས་པ་རང་གི་ཞལ་ནས་འཕྲོས་པ་དེ་དག་ལས་སྟེང་དང་ཤར་དུ་ཁྭ་གདོང་མ་རེ་རེ། བྱང་དུ་འུག་གདོང་མ། ནུབ་དང་འོག་ཏུ་ཁྱི་གདོང་མ་རེ་རེ། ལྷོར་ཕག་གདོང་མ། ཤར་ལྷོར་གཤིན་རྗེ་བརྟན་མ། ལྷོ་ནུབ་ཏུ་གཤིན་རྗེ་ཕོ་ཉ་མོ། ནུབ་བྱང་དུ་གཤིན་རྗེ་མཆེ་བ་མོ། བྱང་ཤར་དུ་གཤིན་རྗེ་འཇོམས་མ་རྣམས་སྐུ་མདོག་དམར་མོ་ཞལ་གཅིག་ཕྱག་གཉིས་སྤྱན་གསུམ་མ་པདྨ་དང་ཉི་མའི་གདན་ལ་གཡས་བརྐྱང་གིས་བཞུགས་ཤིང་ཕྱག་རྒྱ་ལྔས་བརྒྱན་པ། དྲག་མོ་ཤིན་ཏུ་ཁྲོས་པའི་གཟུགས་ཅན་རྣམས་ཀྱིས་གཡས་ཐོ་བ་དང་། གཡོན་ཕུར་བུ་འཛིན་པས་བགེགས་རྣམས་རྒྱང་རིང་དུ་བསྐྲད། སླར་ཡང་སྔགས་ཀྱི་འོད་ཟེར་ལས་གྲུབ་པའི་རྡོ་རྗེའི་རྭ་བ་གྲུ་བཞི་པ་ཡངས་ཤིང་རྒྱ་ཆེ་བའི་དབུས་སུ་ཧཱུྃ་ལས་སྣ་ཚོགས་རྡོ་རྗེ་ལས་འཕྲོས་པའི་འོག་རྡོ་རྗེའི་ས་གཞི། སྟེང་རྡོ་རྗེའི་གུར་དང་བླ་རེ། ཕྱི་རོལ་ཀུན་ཏུ་མདའི་དྲྭ་བས་ཡོངས་སུ་གཏམས་པར་གྱུར། གཡོན་པའི་སྡིགས་མཛུབ་ཕྱོགས་བཅུར་བསྟན་ལ། ཨོཾ་བཛྲ་པྲཱ་ཀཱ་ར་ཧཱུྃ་བྃ་ཧཱུྃ། ཨོཾ་མེ་དི་ནཱི་བཛྲི་བྷ་ཝ་བཛྲཱ་བྷནྡྷ་ཧཱུྃ། ཨོཾ་བཛྲ་པཉྫ་ར་ཧཱུྃ་ཡྃ་ཧཱུྃ། ཨོཾ་བཛྲ་བི་ཏཱ་ན་ཧཱུྃ་ཁྃ་ཧཱུྃ། ཨོཾ་བཛྲ་ས་ར་ཛཱ་ལ་ཏྲྃ་སྃ་ཏྲྃ། སོ་སོར་ལན་གསུམ་བརྗོད་པས་བྱིན་གྱིས་བརླབ། ཕོ་ཉ་རྣམས་ལས་འོད་ཟེར་ལྕགས་ཀྱུ་ལྟ་བུ་འཕྲོས་པས་ཕྱོགས་བཅུའི་བགེགས་ཐམས་ཅད་བཀུག་ནས་རང་གི་མདུན་དུ་ཧཱུྃ་རིང་པོ་ལས་གྲུབ་པའི་དོང་གྲུ་གསུམ་པའི་ནང་དུ་བཅུག་པར་གྱུར། ཨོཾ་གྷ་གྷ་གྷཱ་ཏ་ཡ་གྷཱ་ཏ་ཡ་སརྦ་དུཥྟཱན་ཧཱུྃ་ཧཱུྃ་ཕཊ། ཀཱི་ལ་ཡ་ཀཱི་ལ་ཡ་སརྦ་པཱ་པྃ་ཧཱུྃ་ཧཱུྃ་ཕཊ། ཧཱུྃ་ཧཱུྃ་ཧཱུྃ་བཛྲ་ཀཱི་ལ་ཡ་བཛྲ་དྷ་རོ་ཨཱ་ཛྙཱ་པ་ཡ་ཏི་ཀཱ་ཡ་ཝཱཀྐ་ཙིཏྟ་བཛྲ་ཀཱི་ལ་ཡ་ཧཱུྃ་ཕཊ། ཅེས་བསྒོས་པས་བགེགས་རྣམས་ཀྱི་སྤྱི་བོར་ཕུར་བུས་བཏབ། གཡོན་ཁུ་ཚུར་གྱི་སྟེང་གཡས་པའི་སོར་མོ་གསུམ་གདབ་པའི་ཕྱག་རྒྱ་དང་། ཨོཾ་བཛྲ་མུདྒ་ར་བཛྲ་ཀཱི་ལ་ཡ་ཨཱ་ཀོ་ཊ་ཡ་ཧཱུྃ་ཕཊ། རྡོ་རྗེ་ཐོ་བས་ཕུར་བུའི་སྤྱི་བོ་ནས་བརྡུངས་ཏེ་བགེགས་རྣམས་ཀྱི་སྤྱི་གཙུག་ནས་རྐང་མཐིལ་གྱི་བར་དུ་ཕུག་སྟེ། རྣམ་པར་ཤེས་པ་མི་བསྐྱོད་པའི་ཞིང་དུ་བསྐྱལ་ནས། ཕོ་ཉ་རྣམས་འོད་དུ་ཞུ་བ་མདའི་དྲྭ་བ་ལ་ཐིམ་པའི་འོད་ཟེར་གྱིས་དེའི་ཕྱི་རོལ་དུ་རྡོ་རྗེའི་རྭ་བ། དེ་ལས་འཕྲོས་པའི་པདྨའི་རྭ་བ་དེ་ལས་འཕྲོས་པའི་འཁོར་ལོའི་རྭ་བ་ཟླུམ་པོ་གསུམ་གྱི་ཕྱི་རོལ་ཏུ་ཡེ་ཤེས་ཀྱི་མེ་རབ་ཏུ་འབར་བའི་སྲུང་བའི་འཁོར་ལོར་གྱུར། གཡོན་པའི་སྡིགས་མཛུབ་ཕྱོགས་བཅུར་བསྟན་ལ། ཨོཾ་བཛྲ་པྲཱ་ཀཱ་ར་ཧཱུྃ། ཨོཾ་པདྨ་པྲཱ་ཀཱ་ར་ཧཱུྃ། ཨོཾ་ཙཀྲ་པྲཱ་ཀཱ་ར་ཧཱུྃ། ཨོཾ་བཛྲ་ཛྭཱ་ལ་ཨ་ན་ལཱརྐ་ཧཱུྃ་ཧཱུྃ་ཧཱུྃ། ཞེས་ལན་གསུམ་བརྗོད་པས་བྱིན་གྱིས་བརླབ་བོ། །དེ་ལྟ་བུའི་སྲུང་བའི་འཁོར་ལོའི་དབུས་སུ་རང་ཉིད་མི་དམིགས་ཏེ་སྟོང་པར་གྱུར། སྟོང་པའི་ངང་ལས་ཡྃ་ལས་རླུང་གི་དཀྱིལ་འཁོར་སྔོན་པོ་གཞུ་བདུངས་པ་ལྟ་བུ་བ་དན་གྱྀས་མཚན་པ། དེའི་སྟེང་དུ་རཾ་ལས་མེའི་དཀྱིལ་འཁོར་གྲུ་གསུམ་དམར་པོ་འབར་བས་མཚན་པ། དེའི་སྟེང་དུ་པཾ་ལས་ཆུའི་དཀྱིལ་འཁོར་དཀར་པོ་ཟླུམ་པོ་བུམ་པས་མཚན་པ། དེའི་སྟེང་དུ་ལྃ་ལས་སའི་དཀྱིལ་འཁོར་གྲུ་བཞི་སེར་པོ་རྡོ་རྗེས་མཚན་པ། དེའི་སྟེང་དུ་སུཾ་ལས་རི་ཡི་རྒྱལ་པོ་རི་རབ། ཤར་ཤེལ། ལྷོ་བཻཌཱུརྻ། ནུབ་པདྨ་རཱ་ག །བྱང་གསེར་གྱི་རང་བཞིན་ལས་གྲུབ་པ། གྲུ་བཞི་བང་རིམ་ལྕོགས་བརྒྱད་དང་ལྡན་པའི་སྟེང་དུ་སྣ་ཚོགས་པདྨ་འདབ་མ་བརྒྱད་པའི་ལྟེ་བར་ཧཱུྃ་ལས་སྣ་ཚོགས་རྡོ་རྗེ་རྭ་ཉི་ཤུ་པ། ཤར་དཀར། བྱང་ལྗང་། ནུབ་དམར། ལྷོ་སེར། དབུས་སྔོ་བའི་སྟེང་དུ་བྷྲཱུྃ་དཀར་པོ་ཡོངས་སུ་གྱུར་པ་ལས་རིན་པོ་ཆེ་སྣ་ཚོགས་ལས་གྲུབ་པའི་གཞལ་ཡས་ཁང་པ་གྲུ་བཞི་པ་སྒོ་བཞི་པ་ཕྱི་ནས་རིམ་པ་བཞིན། དཀར་སེར། དམར་ལྗང་། སྔོ་བའི་རྩིག་པ་རིམ་པ་ལྔ་དང་ལྡན་པ། དེའི་སྟེང་དུ་རིན་པོ་ཆེའི་ཕ་གུ་སེར་པོ་ལ་སྟེང་ནས་དོ་ཤལ་དང་དོ་ཤལ་ཕྱེད་པ་དང་མདའ་ཡབ་དང་པུ་ཤུ་བ་དན་བཅུ་གཉིས་ཀྱིས་མཛེས་པར་བྱས་པ། རྩིག་པའི་རྩ་བར་འདོད་ཡོན་གྱི་སྣམ་བུ་དམར་པོ་ལ་མཆོད་པའི་ལྷ་མོ་བཅུ་དྲུག་གིས་མཆོད་རྫས་དུ་མ་ཐོགས་ནས་བསྐོར་བ་སྒོ་དང་སྒོ་ཁྱུད་ཀྱི་མཚམས་རྣམས་སུ་ཟླ་བ་ཕྱེད་པ་ལ་གནས་པའི་རྡོ་རྗེ་རིན་པོ་ཆེས་སྤྲས་པ། ནང་ཀ་བ་བརྒྱད་དང་ལྡན་པའི་སྟེང་དུ་རྡོ་རྗེའི་གདུང་ཟླུམ་པོ་དང་། དེའི་སྟེང་དུ་རྡོ་རྗེའི་གདུང་བཞིས་མྀག་མངས་རིས་སུ་བྲིས་ཤིང་མཛེས་པར་ཕུབ་པ། དབུས་ཕྱུར་བུར་གྱུར་པའི་སྟེང་དུ་ནོར་བུའི་ཏོག་གིས་སྤྲས་པ། སྒོ་བཞིའི་སྟེང་གི་ཐད་སོར་ཀ་བ་བཞི་བཞིས་བཏེག་པའི་རྟ་བབས་བང་རིམ་བཞི་དང་ལྡན་པའི་རྩེ་མོར་ཆོས་ཀྱི་འཁོར་ལོ་དང་གཡས་གཡོན་དུ་རི་དྭགས་ཕོ་མོ་དང་། སྣམ་བུ་སོ་སོ་ལ་རྒྱལ་མཚན་དང་བ་དན་དང་རྔ་ཡབ་ལ་སོགས་པ་རྒྱན་དུ་མས་བརྒྱན་པའི་གཞལ་ཡས་ཁང་གི་ཕྱི་རོལ་རྡོ་རྗེའི་རྭ་བའི་ནང་དུར་ཁྲོད་ཆེན་པོ་བརྒྱད་གནས་པ་ནི། ཤར་དུ་དྲག་ཏུ་གཏུམ་པ། བྱང་དུ་ཚང་ཚིང་འཁྲིགས་པ། ནུབ་ཏུུ་འུར་འུར་འབར་བ། ལྷོར་འཇིགས་སུ་རུང་བ། མེར་ནགས་ཚལ་ཕུན་སུམ་ཚོགས་པ། བདེན་བྲལ་དུ་མུ